Izvor: YouTube ( Internet TV Hrvatskoga sabora)

Ministar financija Zdravko Marić došao je u Sabor braniti prijedlog porezne reforme. Oporba ga je dočekala na nož i nije dugo trebalo da dođe do optužbi i stanke.

Poreznom reformom predviđene su izmjene Zakona o PDV-u, kojima će se stopa za bezreceptne lijekove smanjiti na pet posto.

Proširuje se stopa od 13 posto, dakle snižava se s 25 na 13 posto na dobra koja čine najvažniji dio potrošačke košarice, a to su svježe ili rashlađeno meso, riba, voće, povrće, jaja te povezana isporuka živih životinja , kao i dječje pelene. Smanjena stopa od 13 posto primjenjivat će se i na usluge i povezana autorska prava pisaca, skladatelja i umjetnika.

SDP-ov Gordan Maras pitao je zašto se povećava neoporezivi dio za 20 tisuća ljudi koji imaju plaću od 17 i pol tisuća kuna i više, dok ostali neće vidjeti nikakvo povećanje. Nazvao je ljude s velikom plaćom Plenkovićevom elitom.

Marić je u odogovru na repliku zamjerio Marasu što ga nije pozdravio.

Zatim je SDP-ov Peđa Grbin poručio da ga neće pozdraviti jer se ponio bezobrazno i jer ne odgovara na pitanja saborskih zastupnika koji su njegovi poslodavci. Ponovio je tvrdnju Gordana Marasa o visokim plaćama i pozvao da se prihvati prijedlog SDP-a o povećanju neoporezivog dijela plaće na 5 tisuća kuna.

Marić je rekao da se ispričava i da se u pravilo s Marasom pozdravlja, a s Grbinom nikad. Nakon toga SDP-ovci su zatražili stanku kako bi se konzultirali oko "skandaloznog ponašanja ministra koji ne razumije da građani žive katastrofalno teško", a ministar se bavi sa dvadeset tisuća kuna.

"Sramotno je kako se ministar ponaša prema javnim službenicima kojima nudi 3 posto povišice. Uzmite 150 kuna mjesečno, bavite se s našom djecom, a nakon toga radite dodatne poslove", dodao je Maras i rekao kako je danas ostavio djecu u školi te da mu je jako teško gledati učitelje od 60 godina kako rade za plaću od pet i pol tisuća kuna.

"Gospodin Zdravko Marić se vrijeđa jer ga netko nije titulirao. Gospodine ministre, evo titulirao sam vas tri puta, povećajte tim ljudima plaće", poručio je Maras i rekao da ne razmišlja samo o tome kako će se uhljebiti u Adrisu.

Porezna reforma kao sarma

Nezavisni zastupnik iz kluba MOST-a Tomislav Žagar usporedio je reformu s kuhanjem sarme. "Jako dobro kuhate sarmu, ali problem je što vam kupus za sarmu donose ministri pa veličina sarme ovisi o veličini listova kupusa. Vodite više računa o rashodovnoj strani. Imamo rasterećenja koja su dobra, ali porezni prihodi stalno rastu. Vidi li se efekt rasterećenja?", poručio je.

"Sviđa mi se uposredba sa sarmom iako je u nezgodno u želucu, osjećam reakcije na sam spomen sarme", rekao je ministar Marić

N1 pratite putem aplikacija za Android | iPhone/iPad | Windows| i društvenih mreža Twitter |Facebook | Instagram